Avainsanat

Tiivistelmä



Avainsanat

Yhteisön tavaramerkki – Yhteisön tavaramerkin määritelmä ja hankkiminen – Ehdottomat hylkäysperusteet – Tavaramerkit, jotka muodostuvat yksinomaan sellaisista merkeistä tai merkinnöistä, joita voidaan käyttää osoittamaan tavaran ominaisuuksia

(Neuvoston asetuksen N:o 40/94 7 artiklan 1 kohdan c alakohta)

Tiivistelmä

Sanamerkki Vektor-Lycopin, jonka rekisteröintiä haetaan Nizzan sopimukseen pohjautuvan luokituksen luokkiin 5, 29 ja 30 kuuluville tavaroille, joita ovat ”farmaseuttiset ja eläinlääkintätuotteet lääkinnälliseen käyttöön; terveydenhoitotuotteet lääkinnälliseen käyttöön; dieettiravintovalmisteet lääkinnälliseen käyttöön, vauvanruoat”, ”liha, kala, siipikarja ja riista; lihauutteet; säilötyt, kuivatut ja umpioidut hedelmät ja vihannekset; hillot, hyytelöt, hedelmähillokkeet; munat, maito ja maitotuotteet; ravintoöljyt ja ‑rasvat” ja ”kahvi, tee, kaakao, sokeri, riisi, tapioka, saago, kahvinkorvike; jauhot ja viljavalmisteet, leipä, leivonnaiset, makeiset, jäätelöt; hunaja, siirappi; hiiva, leivinjauhe; suola, sinappi; etikka, kastikkeet (mauste-); jää”, kuvailee asetuksen N:o 40/94 7 artiklan 1 kohdan c alakohdassa tarkoitetulla tavalla yhteisön tavaramerkkiä koskevassa hakemuksessa tarkoitettuja tavaroita sen kohdeyleisön näkökulmasta, johon kuuluvat kaikki näiden tavaroiden valmistajat ja kuluttajat eli sekä tietyt ammattilaiset että suuri yleisö.

On katsottava, että kohdeyleisö tuntee sanan ”lycopin” merkityksen tai että on ainakin perusteltua olettaa, että kohdeyleisö tuntee sen merkityksen vastaisuudessa. Tämä tekninen sana osoittaa ensinnäkin ravintolisää, jonka ainakin osa kohdeyleisöstä – erityisesti dieettiravintovalmisteiden sekä farmaseuttisten ja eläinlääkinnällisten valmisteiden ammattilaiset – tuntee. Toiseksi sanan ”lycopin” merkitys on helposti kaikkien rekisteröintihakemuksessa tarkoitettujen tavaroiden kuluttajien selvitettävissä. Sanan ”lycopin” merkitys näet ilmenee sanakirjoista ja internetsivuilta. On siten todennäköistä, että myös osa kysymyksessä olevien tavaroiden kuluttajista tuntee tällä sanalla osoitetun ravintoaineen. Kolmanneksi lääkinnälliseen käyttöön tarkoitettujen farmaseuttisten ja eläinlääkintä-, dieetti- ja terveydenhoitotuotteiden kuluttajat, jotka eivät tunne sanan ”lycopin” merkitystä, pyytävät tavallisesti neuvoja kohdeyleisön valistuneelta osalta eli lääkäreiltä, farmaseuteilta, ravitsemusterapeuteilta ja muilta kyseisten tavaroiden kauppiailta. Näin ollen tavaroita määräävien tahojen neuvojen ja eri tiedotusvälineissä levitettyjen tietojen ansiosta tietoisuus sanan ”lycopin” merkityksestä on myös kohdeyleisön vähiten valistuneen osan ulottuvilla.

Kohdeyleisön kannalta yhdistelmä Vektor-Lycopin, joka liittyy rekisteröintihakemuksessa tarkoitettuihin ravinto-, dieetti- ja terveydenhoitotuotteisiin sekä eläinlääkinnällisiin ja farmaseuttisiin tuotteisiin, viittaa näiden tavaroiden ominaisuuteen lykopeenin välittäjänä. Jos nimittäin kohdeyleisö kohtaisi rekisteröitäväksi haetun merkin rekisteröintihakemuksessa tarkoitettujen tavaroiden yhteydessä, se katsoisi, että kyseiset tavarat sisältävät lykopeenia ja että niiden välityksellä kyseisiä tavaroita käyttävät henkilöt voivat nauttia tätä valmistetta.

Näin ollen sanojen ”vektor” ja ”lycopin” yhdistelmä, sellaisena kuin se ilmenee merkistä Vektor-Lycopin, on kohdeyleisön kannalta osoitus kysymyksessä olevien tavaroiden ominaisuuksista.

(ks. 36, 40–43 ja 56–58 kohta)